Portal: Videospill

**Masashi Hamauzu** (浜渦正志, *Hamauzu Masashi*, født 20. september 1971) er en japansk videospillkomponist og musiker som har jobbet for Square Enix siden 1996. Han er kanskje best kjent for sitt arbeid med *Final Fantasy*- og *SaGa*-serien. Hamauzu ble født i Tyskland med japansk mor og tysk far, men vokste opp i Japan. Han ble interessert i musikk da han gikk i barnehagen og fikk pianotimer fra sine foreldre.

Hamauzu ble ansatt av Square (nå Square Enix) i 1996, og hans debut som solokomponist kom året etter da han lagde musikken til *Chocobo no Fushigina Dungeon*. Han har samarbeidet med sin venn og medkomponist Junya Nakano på flere spill og har ofte jobbet med synthesizer programmer Ryo Yamazaki siden *SaGa Frontier 2*.

Etter at Nobuo Uematsu forlot Square Enix i 2004, tok Hamauzu over som hovedkomponist i selskapets musikkteam. Selv om han ikke er like berømt som noen av hans kolleger, er han en av de mest respekterte og suksessrike spillkomponistene i dag. Han har også blitt en anerkjent pianoarrangør, og har arrangert flere albumer, inkludert Yasunori Mitsudas *Sailing to the World Piano Score* i 2006. Musikken hans inkorporerer diverse stiler, selv om han hovedsakelig bruker klassisk og ambient-musikk i sine verk.

Biografi
--------

### Tidlig liv

Hamauzu studerte ved Tokyo National University of Fine Arts and Music
Masashi Hamauzu ble født i München i Bayern i Tyskland. Moren hans var en japansk pianolærer og faren hans en tysk operasanger. Han utviklet en interesse for musikk da han gikk i barnehagen. Under Hamauzus oppvekst i Tyskland fikk han piano- og sangtimer fra sine foreldre, og han lagde sine første originale komposisjoner da han gikk på videregående skole. Etter at broren hans ble født, flyttet familien til Osaka i Japan. Han studerte ved Tokyo National University of Fine Arts and Music, hvor han ble med i et studentband som pianist. Hamauzu møtte sin kone på universitetet, og de har en datter. Etter å ha avlagt eksamen, vurderte han å bli klassisk musiker, men han fant til slutt ut at han heller ville jobbe med spillmusikk.

### Karriere

Som fan av *Final Fantasy*-spillene bestemte Hamauzu seg for å søke etter en jobb hos Square. Nobuo Uematsu var imponert over CV-en hans og ansatte ham som lærling i 1996. Debuten hans kom det samme året da han komponerte *Front Mission: Gun Hazard* med Uematsu, Yasunori Mitsuda og Junya Nakano. Senere på året lagde han fire spor til enda et spill med mange komponister, *Tobal No. 1*. Hamauzu beundret Nakano som han hadde jobbet sammen med på begge spillene, og de ble venner; de har senere samarbeidet på flere titler. Hamauzus første soloprosjekt kom i 1997 med *Chocobo no Fushigina Dungeon*. Kort etter spillets utgivelse lagde Hamauzu og Yasuo Sako *Chocobo no Fushigina Dungeon Coi Vanni Gialli*, et arrangert album som inneholdt orkestrale komposisjoner fra spillets musikk. Både lydsporet og *Coi Vanni Gialli* fikk ros. Hamauzu jobbet også på lydsporet til det kritikerroste *Final Fantasy VII*; han var synthesizer programmer for tolkningen av Joseph Haydns *Skapelsen* og var bassvokalist i åttemannskoret for *One-Winged Angel*.

Nobuo Uematsu (bildet) fikk hjelp av Hamauzu og Junya Nakano til å lage lydsporet til *Final Fantasy X*.
I 1999 fikk Hamauzu oppgaven med å lage musikken til *SaGa Frontier 2* og erstattet dermed seriens faste komponist Kenji Itō. Han prøvde å tilpasse seg musikken som Itō hadde etablert til serien, men bestemte seg til slutt for å bruke sin egen unike stil. Prosjektet introduserte ham til synthesizer programmer Ryo Yamazaki, som han har jobbet med på de fleste påfølgende lydsporene. Hamauzu utga også *Piano Pieces «SF2» ~ Rhapsody on a Theme of SaGa Frontier 2*, et arrangert album med pianostykker fra spillets musikk. I 2001 ble Hamauzu og Nakano valgt til å hjelpe Uematsu sent i produksjonen av lydsporet til det suksessrike *Final Fantasy X*. Musikken han komponerte ble generelt godt mottatt, selv om noen fans av serien var likegyldige til stykkene hans. Hamauzu bidro også til å arrangere *Piano Collections Final Fantasy X*, som han beskriver som sitt mest utfordrende verk, og sporet «feel», et arrangement av «Hymn of the Fayth», fra EP-en *feel/Go dream: Yuna & Tidus*.

I 2002 komponerte Hamauzu musikken til *Unlimited Saga*, et spill som fikk dårlig mottakelse på grunn av spillmekanismene. Han ble den ledende komponisten i Square Enix' musikkteam i oktober 2004 etter at Uematsu forlot selskapet. I 2005 lagde Hamauzu, Nakano og duoen Wavelink Zeal lydsporet til *Musashi: Samurai Legend*, oppfølgeren til *Brave Fencer Musashi* fra 1998. Hamauzu komponerte musikken til den svært etterlengtede, men negativt omtalte *Final Fantasy VII*-oppfølgeren, *Dirge of Cerberus: Final Fantasy VII*, i 2006. Senere det samme året arrangerte han *Sailing to the World Piano Score* etter Mitsudas ønske. Albumet ble godt mottatt av pianister og styrket Hamauzus rolle som ledende pianoarrangør av spillmusikk.

Hamauzu ga ut ett soloalbum, *Vielen Dank*, i 2007 etter å ha spilt det inn i Leipzig i Tyskland. Albumet inneholder elleve pianostykker som han komponerte på fritiden sin etter å ha laget *Piano Pieces «SF2» ~ Rhapsody on a Theme of SaGa Frontier 2*, i tillegg til 14 arrangementer av hans spillkomposisjoner. To av sporene fra albumet ble fremført på *Symphonic Game Music Concert* i 2007 i Leipzig. I 2008 komponerte han lydsporet til *Sigma Harmonics*; han jobbet med synthesizer programmer Mitsuto Suzuki på lydsporet i stedet for Yamazaki. På E3 2006 ble det avslørt under en Square Enix-pressekonferanse at Hamauzu ville bidra til *Final Fantasy*-serien igjen ved å komponere det kommende videospillet *Final Fantasy XIII*; Uematsu skal lage kjenningsmelodien.

Musikalsk stil og innflytelser
------------------------------

Ryuichi Sakamoto var en av Hamauzus store innflytelser.
Hamauzu komponerer musikk i mange forskjellige stiler og bruker ofte flere stiler i stykkene til et lydspor. Han lager mest klassisk og ambient-musikk, og bruker primært pianoet som instrument. Han inkorporerer ofte dissonans for å gi en atmosfærisk effekt; i *Unlimited Saga* for eksempel er stilen i stykkene hans en blanding av klassisk marsj, elektronisk ambiance, instrumentale soloer og jazz.

Han ser på animasjonskomponistene Hiroshi Miyagawa og Ryuichi Sakamoto av Yellow Magic Orchestra, de impresjonistiske komponistene Maurice Ravel og Claude Debussy og sin far som betydelige musikalske innflytelser. Som ungdom likte han å høre på verkene til Sakamoto og Miyagawa. Da han studerte ved universitetet utviklet han en lidenskap for klassisk musikk, spesielt komposisjonene til Ravel og Debussy.

Diskografi
----------

### Videospill-lydspor

* *Front Mission: Gun Hazard* (1996) – med Nobuo Uematsu, Yasunori Mitsuda og Junya Nakano
* *Tobal No. 1* (1996) – med Yasunori Mitsuda, Yasuhiro Kawakami, Ryūji Sasai, Junya Nakano, Kenji Itō, Noriko Matsueda og Yoko Shimomura
* *Chocobo no Fushigina Dungeon* (1997)
* *SaGa Frontier 2* (1999)
* *Final Fantasy X* (2001) – med Nobuo Uematsu og Junya Nakano
* *Unlimited Saga* (2002)
* *Musashi: Samurai Legend* (2005) – med Junya Nakano, Takayuki Iwai og Yuki Iwai
* *Dirge of Cerberus: Final Fantasy VII* (2006) – med Ryo Yamazaki
* *Oolong Tea Story ~Searching for Delicious Tea~* (2008)
* *Sigma Harmonics* (2008)
* *Final Fantasy XIII* (2009) – med Nobuo Uematsu

### Andre verk

Komponist
* *Dirge of Cerberus Final Fantasy VII Multiplayer Mode Original Sound Collections* (2006) – med Ryo Yamazaki
* *Vielen Dank* (2007)

Arrangør
* *Chocobo no Fushigina Dungeon Coi Vanni Gialli* (1998)
* *Piano Pieces «SF2» Rhapsody on a Theme of SaGa Frontier 2* (1999)
* *feel/Go Dream – Yuna & Tidus* (2001) – med Tsuyoshi Sekito og Masayoshi Kikuchi
* *Piano Collections Final Fantasy X* (2002)
* *20020220 Music from Final Fantasy* (2002) – med Shiro Hamaguchi
* *Sailing to the World Piano Score* (2006)

Referanser
----------

1. ↑   Gemeinsame Normdatei, besøkt 24. juni 2015[Hentet fra Wikidata]
2. 1 2  
«Interview with Masashi Hamauzu (RocketBaby - February 2002)». Square Enix Music Online. Arkivert fra originalen 20. november 2008. Besøkt 15. desember 2008.
3. 1 2 3 4 5 6 7 8 9 10  
Totz; Chris. «Masashi Hamauzu :: Biography». Square Enix Music Online. Arkivert fra originalen 22. september 2008. Besøkt 8. desember 2008.
4. ↑  Uematsu, Nobuo; Hamauzu, Masashi; Nakano, Junya. *Final Fantasy X Original Soundtrack* liner notes. DigiCube. 2001-08-01. SQEX-10013. Transkript Arkivert 16. desember 2008 hos Wayback Machine.. Besøkt 2008-12-16.
5. ↑  
«Front Mission Gun Hazard Tech Info». GameSpot. Besøkt 15. desember 2008.
6. ↑  
«Tobal No. 1 Tech Info». GameSpot. Besøkt 15. desember 2008.
7. ↑  
«Interview with Masashi Hamauzu (RocketBaby - September 2003)». Square Enix Music Online. Arkivert fra originalen 8. februar 2013. Besøkt 15. desember 2008.
8. ↑  Thomas, Damian. «Chocobo's Mysterious Dungeon ~Coi Vanni Gialli~». RPGFan. Arkivert fra originalen 12. mai 2008. Besøkt 15. desember 2008.
9. ↑  
«SaGa Frontier 2 Tech Info». GameSpot. Besøkt 16. desember 2008.
10. ↑  Gann, Patrick. «Piano Pieces "SF2" ~ Rhapsody on a Theme of SaGa Frontier 2». RPGFan. Arkivert fra originalen 9. mai 2008. Besøkt 16. desember 2008.
11. ↑  
Smith, David (18. desember 2001). «Final Fantasy X Review». IGN. Arkivert fra originalen 18. juli 2012. Besøkt 16. desember 2008.
12. ↑  «Final Fantasy X (ps2: 2001): Reviews». Metacritic. Arkivert fra originalen 17. september 2008. Besøkt 16. desember 2008.
13. 1 2  Schweitzer, Ben; Gaan, Patrick. «Final Fantasy X OST». RPGFan. Arkivert fra originalen 11. april 2008. Besøkt 16. desember 2008. CS1-vedlikehold: Flere navn: forfatterliste (link)
14. ↑  
Shoemaker, Brad (17. juni 2003). «Unlimited Saga Review». GameSpot. Besøkt 15. desember 2008.
15. ↑  
«Unlimited SaGa (ps2: 2003): Reviews». Metacritic. Besøkt 16. desember 2008.
16. ↑  
«Musashi: Samurai Legend Tech Info». GameSpot. Besøkt 15. desember 2008.
17. ↑  «Dirge of Cerberus: Final Fantasy VII Tech Info». GameSpot. Arkivert fra originalen 3. november 2012. Besøkt 15. desember 2008.
18. ↑  
«Dirge of Cerberus: Final Fantasy VII (ps2: 2006): Reviews». Metacritic. Besøkt 16. desember 2008.
19. ↑  Gann, Patrick. «Sailing to the World Piano Score». RPGFan. Arkivert fra originalen 10. juni 2007. Besøkt 15. desember 2008.
20. ↑  Gann, Patrick. «Vielen Dank - Masashi Hamauzu». RPGFan. Arkivert fra originalen 16. august 2007. Besøkt 15. desember 2008.
21. ↑  
«Masashi Hamauzu's music to be performed in Leipzig». VGMConcerts.com. 30. april 2007. Arkivert fra originalen 12. januar 2009. Besøkt 14. desember 2008.
22. ↑  
«Sigma Harmonics Tech Info». GameSpot. Besøkt 15. desember 2008.
23. ↑  Gantayat, Anoop (9. mai 2006). «E3 2006: FFXIII Staff Check». IGN. Arkivert fra originalen 3. april 2008. Besøkt 15. desember 2008.
24. ↑  Tittsworth, Jeff; McCawley, James. «UNLIMITED:SaGa OST». RPGFan. Arkivert fra originalen 3. juli 2008. Besøkt 17. desember 2008. CS1-vedlikehold: Flere navn: forfatterliste (link)
25. ↑  
«Masashi Hamauzu». Square Enix Music Online. Arkivert fra originalen 22. desember 2008. Besøkt 16. desember 2008.

Eksterne lenker
---------------

* Square Enix Music Japan-profil Arkivert 7. august 2009 hos Wayback Machine.
* Square Enix Music North America-profil


|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** NDL **·** MusicBrainz **·** Discogs
 |